text: Sønderjyske forlænger med midtbanemotor
  21 august 2017 kl. 06.47
  Sønderjyske har forlænget den igangværende aftale med Marcel Rømer. Parterne har nu papir på hinanden frem til sommeren 2020.
  Rømer skiftede i vinterpausen for halvandet år siden til Sønderjyske fra Viborg FF, og siden da er det allerede blevet til 59 kampe i lyseblåt og fire mål. Under tiden i Sønderjyske har den nu 26-årige Rømer udviklet sig betragteligt, og den oprindelige aftale, som udløb næste sommer, er nu forlænget med yderligere to år.
  - Rømer har haft en stærkt udviklende kurve, og derfor giver det rigtig god mening, at vi er blevet enige om en forlængelse af kontrakten. Vi sikrer dermed også noget kontinuitet i truppen, og det er vigtigt i den videre udvikling, vi som hold og klub skal tage, siger sportschef Hans Jørgen Haysen.
  Rømer har tidligere spillet i Herfølge BK, HB Køge og Viborg FF.
  
  